Նրանց կողմից ուղղորդվող Ռ. Պետրոսյանն ու Ա.Թորոսյանը անհայտ ճանապարհներով ձեռք են բերել «Նորաշեն 2007» ՍԿ-ի հետ կնքված նախավճարի պայմանագրեր: Նրանցից առաջինը, որը շուկայականից բավական թանկ գնով վաճառելու համար, կառուցապատողներին է տվել Փափազյան 37 հասցեում գտնվող իր սեփական տունը և որպես գումարի վերադարձելիության երաշխիք վերջիններից ստացել է Գ. Չաուշի 14/3 շենքի չորս բնակարանների նախավճարի պայմանագրեր: Ռ. Պետրոսյանը նախաքննության ընթացքում տվել է հակասական ցուցմունքներ տան դիմաց ստացած գումարի չափի վերաբերյալ, իսկ կառուցապատողները նշել են, որ նրա տան գումարը` 130 000 ԱՄՆ դոլլարը, ամբողջությամբ վերադարձրել են: Երկրորդը` Ա. Թորոսյանը ակնհայտ սուտ ցուցմունք տվեց դատարանին և նիստը նախագահող դատավորը ստիպված հրապարակեց նախաքննության ընթացքում նրա կողմից տված ցուցմունքը: Վերջինս թաքցնում է այն փաստը, որ ինքը գումարը տվել է ոչ թե կոոպերատիվի ղեկավարներին, այլ իր քրոջ ամուսնուն` մեկ այլ կոոպերատիվի ղեկավարի: Մենք չենք ցանկանում կենտրոնանալ այդ քաղաքացիների կողմից կատարված գործարքների մութ էջերին, որովհետև համոզված ենք, որ դատարանը կտա իր գնահատականը: